
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 3 aprilie 2013               

PL-x 99/2013                  


AVIZ
asupra proiectului de Lege privind aprobarea Ordonanţei Guvernului nr. 10/2013 pentru modificarea art. 115 din Ordonanţa Guvernului nr. 83/2001 privind înfiinţarea, organizarea şi funcţionarea serviciilor publice comunitare pentru eliberarea şi evidenţa paşapoartelor simple şi serviciilor publice comunitare regim permise de conducere şi înmatriculare a vehiculelor 
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege privind aprobarea Ordonanţei Guvernului nr. 10/2013 pentru modificarea art. 115 din Ordonanţa Guvernului nr. 83/2001 privind înfiinţarea, organizarea şi funcţionarea serviciilor publice comunitare pentru eliberarea şi evidenţa paşapoartelor simple şi serviciilor publice comunitare regim permise de conducere şi înmatriculare a vehiculelor, trimis cu adresa nr. PL x 99 din 25 martie 2013 şi înregistrat cu nr. 31/417 din 26 martie 2013.
Conform dispoziţiilor art.75 alin.(1) din Constituţia României, republicată şi ale art. 92 alin. (8) pct.1 din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a adoptat proiectul de lege în şedinţa din 19 martie 2013.

Consiliul Legislativ a avizat favorabil, cu observaţii şi propuneri, iniţiativa legislativă, cu avizul nr. 50 din 29 ianuarie 2013.

Potrivit prevederilor art.61 din Regulamentul Camerei Deputaţilor, republicat, Comisia a dezbătut proiectul de lege  în şedinţa din 3 aprilie 2013.

Proiectul de lege are ca obiect de reglementare aprobarea Ordonanţei Guvernului nr. 10/2013 pentru modificarea art. 115 din Ordonanţa Guvernului nr. 83/2001 privind înfiinţarea, organizarea şi funcţionarea serviciilor publice comunitare pentru eliberarea şi evidenţa paşapoartelor simple şi serviciilor publice comunitare regim permise de conducere şi înmatriculare a vehiculelor, aprobată cu modificări şi completări prin Legea nr. 362/2002, cu modificările şi completările ulterioare.

Potrivit Notei de fundamentare, noua reglementare presupune redefinirea unor atribuţii ale Direcţiei regim permise de conducere şi înmatriculare a vehiculelor, în sensul desemnării acestuia ca punct naţional de contact pentru alte funcţionalităţi aferente componente naţionale a acestei platforme. De asemenea, se stabileşte faptul că plata cotizaţiei privind utilizarea componentei naţionale a platformei informatice EUCARIS se face de către Direcţia regim permise de conducere şi înmatriculare a vehiculelor din resursele alocate în acest scop de la bugetul de stat, prin bugetul Ministerului Afacerilor Interne. Din punct de vedere al dreptului european derivat, prezentul proiect de Lege îşi propune să transpună, parţial, dispoziţiile art. 4 alin. (3) din Directiva 2011/82/UE a Parlamentului European şi a Consiliului din 25 octombrie 2011 de facilitare a schimbului transfrontalier de informaţii privind încălcările normelor de circulaţie care afectează siguranţa rutieră şi cade sub incidenţa reglementărilor europene subsumate Politicii europene în domeniul transporturilor, în segmentul legislativ Transporturi terestre, sectorul Condiţii tehnice şi de securitate.
Membrii comisiei au examinat proiectul de lege supus avizării, expunerea de motive şi avizul favorabil, cu observaţii şi propuneri, al Consiliului Legislativ nr. 50 din 29 ianuarie 2013. 
În urma dezbaterilor, Comisia juridică, de disciplină şi imunităţi a hotărât, cu unanimitate  de voturi, avizarea favorabilă a acestei iniţiative legislative. 
În raport de obiectul şi conţinutul reglementării, proiectul de lege  face parte din categoria legilor ordinare. 
                         PREŞEDINTE,                                 SECRETAR,

                    Bogdan Liviu CIUCĂ             Theodor-Cătălin NICOLESCU
Consilier parlamentar, Paul Şerban

